Ester 9 | Alkitab TOBA\n← Ester 10\nAugust 19, 2008 · 21:17\n9:1 Tole di bulan hurung, i ma bulan Adar, di ari sampulu tolu bulan i, naung binuhul ni hata ni rajai dohot parentana ulahononhon nian, di ari naung hinirim ni angka musu ni halak Jahudi tunduk nasida bahenonna, hape marsibalik do tahi, halak Jahudi balik patundukkon halak na mangkagigihon nasida.\n9:2 Jadi marpungupungu ma halak Jahudi di bagasan hutanasida dohot di saluhut luat ni raja Serses, asa mangalaluhon tangan tu halak na naeng mangago nasida, jala ndang manahan jongjong nanggo sahalak maradophon nasida, ai biar mida nasida songgop do tu saluhut bangso.\n9:3 Tole saluhut induk ni angka luat dohot pangarajai dohot partohonan pinabangkit ni rajai dohot halak angka na mangaradoti ulaon ni rajai, pasangaphon halak Jahudi; ai songgop do tu nasida biar mida si Mordahai.\n9:4 Ai tung na timbul do si Mordahai di bagasan jabu ni rajai, jala baritana marlupuk tu saluhut angka luat; ai lam leleng, lam timbul do halak si Mordahai.\n9:5 Jadi dipatunduk halak Jahudi ma saluhut musunasida i marhite sian podang, bunubunu dohot harendepon, tung guru lomo ni rohana do dibahen nasida tu halak na mangkagigihon nasida.\n9:6 Di huta Susan pe dibunu jala diago halak Jahudi do lima ratus baoa.\n9:7 Dibunu nasida huhut si Parsandata, si Dalpon, si Aspata.\n9:8 Si Porata, si Adalia, si Aridata.\n9:9 Si Parmasta, si Arisai, si Aridai dohot si Waisata.\n9:10 I ma na sampulu anak ni si Haman, anak ni si Hamedata, musu tihus ni halak Jahudi, alai ndang dihahua anggo ugasannasida.\n9:11 Laos di ari na sasada i sahat do bilangan ni jolma angka na binunu di bagasan huta Susan tu adopan ni rajai.\n9:12 Dung i ninna rajai ma tu si Ester jolmana i, nunga dibunu halak Jahudi di huta Susan lima ratus baoa, direndephon dohot na sampulu anak ni si Haman; aha ulaning binahennasida di luat ni rajai angka na asing, jala aha dope pangidoanmu? Ingkon lehonon do i tu ho, jala aha dope sihol ni roham? Ingkon pasauton do!\n9:13 Dung i ninna si Ester ma: Molo tung denggan di roha ni rajai, sai diloas rajai ma nang marsogot halak Jahudi angka na di Susan mangulahon hombar tu parenta sadarion, asa digantung nasida na sampulu anak ni Haman i tu hau.\n9:14 Jadi didokkon rajai ma ingkon songon i bahenon, parenta i pe dilehon do di Susan, jala na sampulu anak ni si Haman digantungkon do i.\n9:15 Nang di ari sampulu opat, bulan Adar marpungupungu do halak Jahudi, angka na di Susan, jala dibunui di Susan tolu ratus halak; alai ndang dais tangannasida anggo tu ugasannasida i.\n9:16 Alai anggo pasipasi ni halak Jahudi, angka na di luat ni rajai marpungupungu do pangoluhon hosanasida i, gabe marhasonangan maradophon musunasida i, jala dibunui halak na mangkagigihon nasida pitupulu lima ribu halak; alai ndang dais tangannasida anggo tu ugasannasida i.\n9:17 I ma na masa di ari sampulu tolu, bulan Adar, gabe marhasonangan nasida di ari sampulu opat bulan i, gabe dibahen nasida ma i ari panggalangan dohot las ni roha.\n9:18 Alai anggo halak Jahudi, angka na di Susan marpungu do di ari sampulu tolu dohot sampulu opat, jala marhasonangan di ari sampulu lima bulan i, jala dibahen ma i ari panggalangan dohot las ni roha.\n9:19 Dibahen i anggo halak Jahudi, angka na maringan di angka huta pagaran, ari sampulu opat bulan Adar dibahen nasida, ari las ni roha, panggalangon dohot ari raya, laos masipiringan nasida disi ganup tu alealena.\n9:20 Dung i disurathon si Mordahai ma angka jamita on, jala ditongoshon angka surat tu sude halak Jahudi, angka na maringan di saluhut luat ni raja Serses, tu angka na jonok dohot tu angka na holang.\n9:21 Umpatikkon di nasida, ingkon marari raya nasida di ari sampulu opat dohot sampulu lima bulan Adar ganup taon.\n9:22 Bahen ari parningotan di hasonangan ni halak Jahudi maradophon musunasida i; ai di bulan i do martungkar gondok ni rohanasida gabe las ni rohana, jala arsak ni rohanasida, gabe ari raya; ingkon bahenonnasida do angka ari i gabe ari panggalangan dohot las ni roha, jala masipiringan ganup dohot alealena, huhut marsilehonlehon tu halak na pogos.\n9:23 Dung i diundukkon halak Jahudi ma, ingkon ulahononna naung pinungkana i dohot naung sinurat ni si Mordahai tu nasida.\n9:24 Ai nunga pola disangkap si Haman, anak ni si Hamedata, pinompar ni si Agag, musu tihus ni sude halak Jahudi, naeng agoonna nasida; nunga pola didabu tondung, i ma Pur, naeng maniaphon dohot mangago nasida.\n9:25 Alai dung masuk si Ester tu adopan ni rajai, dilehon rajai ma surat parenta, ingkon tulak sangkapna hamagoan, naung sinangkap ni si Haman dompak halak Jahudi, marsibalik songgop tu uluna, gabe targantung ibana dohot angka anakna tu hau.\n9:26 Ala ni do umbahen digoar nasida angka ari on Purim, mangihuthon goar Pur; ala ni saluhut hata ni suraton dohot ala ni sude na niidanasida taringot tusi manang naung sahat tarbortik tu nasida.\n9:27 Dipatikkon jala diundukkon halak Jahudi ma i, ingkon nasida dohot pinomparnasida ro di sude halak angka na masuk tu nasida, na so tupa laosannasida, ingkon marari raya nasida di ari na dua i ganup taon, hombar tu hata ni surat i dohot tingki naung binuhul hian.\n9:28 Jala angka ari on patut, ingkon ingoton jala marulaon disi, ingoton ni saluhut pinompar, luat dohot huta sadasada; jala na so tupa laosan angka ari Purim on di tongatonga ni halak Jahudi, jala na so tupa mansohot parningotanna di pinomparnasida sogot.\n9:29 Alai anggo si Ester, jolma ni rajai, boru ni si Abigail dohot si Mordahai halak Jahudi mambahen nasa gogona manurathon surat tingting laho umpatikkon surat Purim na paduahon on.\n9:30 Dung i ditongoshon ma angka surat tu sude halak Jahudi, angka na maringan di na saratus duapulu pitu luat gomgoman ni Serses, mardongan hata dame dohot hasintongan.\n9:31 Asa dipatikkon nasida angka ari Purim on di angka tingki angka naung binuhul, naung pinatik ni si Mordahai, halak Jahudi i, dohot si Ester, jolma ni rajai tu nasida, naung pinatikna di ibana sandiri dohot di pinomparnasida, angka hata parpuasaon dohot andungnasidai.\n9:32 Parenta ni si Ester pahothon angka ari raya taringot tu Purim on, laos tarsurat di bagasan sada buku.


Daniel 11 | Alkitab TOBA\nAugust 17, 2008 · 12:51\n11:1 Di taon parjolo hinarajahon ni si Darius sian Madai pe, laos ahu do donganna laho margogoihon dohot mambahen marsihohot rohana.\n11:2 Nuaeng pe, hata hasintongan ma paboaonku tu ho: Ida ma, hehe dope tolunari raja di Persia, jala na paopathon i maruli hamoraon godang situtu tumindi saluhutna. Alai ia dung marhuaso ibana binahen ni hamoraonna i, patubionna ma saluhutna mandopang harajaon ni halak Junani.\n11:3 Dung i hehe ma sada raja na begu, jala na gomos situtu marpangarajaion, jala guru lomo ni rohana di bahenonna.\n11:4 Alai ia dung manimbukbuk sangapna mabola ma harajaonna i bagi opat, mangihuthon na opat desa ni langit i; alai ndada tu pinomparna, jala ndada tudos tu harajaonna manang panggomgomina, tung butbutanna do harajaonna i, jala sahat tu halak na asing, papulik nasida.\n11:5 Dung i lam naek sorga ma raja di dangsina; alai gumogo muse sahalak sian angka wakilna, asa laos ibana soluk mangarajai, tung harajaon bolon do gomgomanna i.\n11:6 Alai di laonlaon ni ari martondong ma nasida, ai ro ma boru ni raja sian dangsina manopot raja di utara, asa mambahen hasunan nian. Alai ndang tartogarsa gogo ni botohon, jala ndang manahan jongjong nang amana dohot huasona i; tung ibana sandiri do sahat tu hamatean ro di angka na pataru nasida, ro di ama pangintubu di nasida dohot ibana na pasangaphon nasida na sai laon.\n11:7 Dung i hehe ma sada halak sian tumbur ni uratna manoluk ingananna; jadi ro ma ibana mardongan parangan, pola soluhonna huta na gonting ni raja sian utara, jala dopangonna nasida, laos papatuaonna.\n11:8 Nang angka ajiajiannasida, rap dohot ganaganaannasida angka na tinompa ro di angka ulaula, hasudungan ni rohanasida, sian perak dohot sian sere, tarboan do tu Misir; dung i nania leleng ibana manahan jongjong mandopang raja sian utara.\n11:9 Ia dung disola ibana harajaon ni raja sian dangsina, ingkon mulak boti ibana tu tanona.\n11:10 Alai anggo angka anakna mangkontas tu hamusuon dohot papunguhon torop angka parangan marhoronhoron. Dung i ro ma sahalak sian nasida mangalantap songon aek magodang dohot mandorongi; mulak muse ibana, laos marporang nasida sahat ro di hutana na gonting i.\n11:11 Dung i manggusar ma raja sian dangsina, laos borhat jala tole marmusu dompak ibana, dompak raja sian utara; paheheonna ma deak parangan marhoronhoron, gabe sahat tu tanganna do angka parangan ondeng.\n11:12 Ia dung borhat angka parangan i, ganda ma habeguonna, gabe marloksaloksa halak marragean dibahen, alai ndang tamba ni antuna.\n11:13 Ai ulahan ni raja sian utara ma pahehe sada parduaan parangan, tumorop sian parjolo i; dung i marhira dapot ujung ni angka tingki, ulahanna ro ganup taon, mardongan parduaan parangan bolon dohot parhohas godang tu hamusuon.\n11:14 Alai di angka tingki uju i, hehe ma torop halak dompak raja sian dangsina, anak ni bangsom pe, angka na jungkat marroha, manggunturi do naeng pasintong alatan, hape tardapot do nasida.\n11:15 Dung i ro ma raja sian utara, jala bahenonna hubu martungkum dohot papatu huta sada na gonting. Botohon ni raja sian dangsina pe, ndang manahan, ro di bangso angka na pinillitna, tung na so margogo do mangalo.\n11:16 Jadi bahenon ni na ro dompak ibana ma guru lomolomo ni rohana, jala ndang adong nanggo sahalak manahan maradophon ibana. Solaonna ma dohot tano bagabaga i, jala sun siap do i bahenon ni tanganna.\n11:17 Dung i diondam rohana ma naeng ro manguluhon huaso ni sandok harajaonna, jala dipaula naeng mambahen parjanjian tu ibana dohot mangalehon boruna bahen jolmana laho mangago nian; alai ndang tulus manang manjadi tahina i.\n11:18 Dung i tujuon ni bohina ma dompak angka pulo, jala torop papatuonna disi, alai pasohoton ni sada ulubalang ma insahinsakna, tung marsibalik tu ibana do insahinsaknai bahenonna.\n11:19 Dung i tujuon ni bohina muse dompak huta angka na gonting i ndang be jumpang ibana.\n11:20 Dung i hehe ma sada halak singkatna, na paborhat sada halak sipapungu guguan mangasahon hamuliaon ni harajaonna i, alai ndang piga dan suda ajalna i; ndada binahen hamuruhon manang hamusuon.\n11:21 Dung i bangkit ma sada halak gambalgambal singkatna, ndang nian pinampe tu ibana jujungan harajaon i, gabe ro ibana so pangkiriman mangalaum harajaon i marhitehite elaela.\n11:22 Jadi mabaor ma maradophon ibana parangan angka na mangalantapi, laos dipidomhon do, nang sahalak induk ni parjanjian i.\n11:23 Dung i olat ni parjanjian i tu ibana bahenonna ma sipaotooto; laos nangkok do ibana, jala monang marhitehite otik jolma.\n11:24 Tung na so pangkiriman do dirampok bagian ni tano apala na lunak i, jala bahenonna na so dung binahen ni amana, manang ompuna, reongkononna do tabantaban dohot sintahan dohot sinamot tu tongatonganasida, jala dompak angka huta na gonting do sangkapsangkap ni rohana, sahat ro di tingki naung binuhul hian.\n11:25 Dung i paheheonna ma paranganna dohot rohana marporang dompak raja sian dangsina mardongan parduaan ni parangan mansai godang. Raja sian dangsina pe antong manggusar do tu hamusuon mardongan parangan mansai torop, jala na begu situtu. Alai ndang tagamon manahan ibana, ai sangkap jehejehe disangkapi nasida dompak ibana.\n11:26 Gari halak na manganhon indahanna padapot ibana, gabe lumindak paranganna, jala marragean mansai torop.\n11:27 Jala roha ni raja na dua i, rap marsatahi mambahen hajahaton, jala rap di lambung ni sada meja nasida mangkatahon gabus; alai ndang tagamon manjadi, ai anggo hasunan i tu tingki na asing dope binuhul.\n11:28 Dung i mulak ma ibana tu tanona mamboan arta mansai godang, jala rohana mangalo dompak parjanjian na badia i; dung saut dipatulus, mulak ma ibana tu tanona.\n11:29 Jumpang muse tingki na binuhul i, mangulahi ibana muse borhat dompak dangsina, alai ndang songon antuna di na borhat parjolo borhatna parpudi i.\n11:30 Ai ro do angka hopal sian Kitim mangalo ibana, gabe godoron ibana laos mulak; jadi dipapuas ma murukna dompak parjanjian na badia i, jala dilaluhon; dung i muli ma ibana, jala marsatahi dohot halak angka na manadingkon parjanjian na badia i.\n11:31 Dung i hehe ma sian paranganna, angka na paramun inganan na badia i dohot huta na gonting i, laos pasohotonna ma dohot pelean ariari, jala patindangonna hasogiron ni sipangago i.\n11:32 Jala halak na manjahati dompak parjanjian i, apoanna do marbalik marhite sian hata elaela; alai anggo bangso angka na tumanda Debatana, patodosonna ma rohana laos marsihohot.\n11:33 Jala halak angka na pantas marroha sian bangso i, marrohaihon torop halak; alai marragean do nasida binahen podang dohot jilam ni api, binahen ni hurungan dohot pamupusion manang piga ari lelengna.\n11:34 Jala di hararagenasida maruli panolongion siotihotik nasida; alai torop halak marpangansi paihuthon nasida.\n11:35 Nang sian halak angka na pantas marroha, marragean do deba, manguji rohanasida, papitahon dohot paiashon sahat ro di tingki panimpuli. Ai ingkon masa dope songon i ro di tingki naung binuhul hian.\n11:36 Jala guru lomo ni rohana bahenon ni rajai, jala patimbotimboonna dirina, mangastaasta dompak luhut angka debata. Gari dompak Debata ni angka debata, dohononna do hata jungkat mangasapasapi, jala marantu do ibana paima sun tolhas rimas i; ai manang aha naung binuhul hian, ingkon saut do.\n11:37 Ndang pardulina nang debata ni angka ompuna; hinauli ni angka parompuan pe, manang debata dia pe ndang pardulina tung saluhutna do diastaasta rohana.\n11:38 Alai anggo debata pandingini di huta, angka na gonting pasangaponna do di hajongjonganna, jala debata na so tinanda ni ompuna pasangaponna do marhitehite sere, perak, batu intan dohot angka arta hasudungan ni roha marragamragam.\n11:39 Jala bahenonna do tu huta angka na gonting i, suang songon na binahenna tu debata sileban i: Manang ise na mangolophon ibana pagandaonna ma hamuliaon tusi, jala pabangkitonna nasida mangarajai torop halak, jala bagihononna tano i bahen upanasida.\n11:40 Alai anggo di tingki marhira jumpang ujungna, masijonapan ma ibana dohot raja sian dangsina. Jadi dorongon ni raja sian utara ma ibana marhitehite hureta, angka jolma parsihundul dohot torop angka hopal, laos solaonna ma angka luat i, jala lantapanna laos binsat.\n11:41 Tolhas muse ibana tu tano bagabaga na marmulia i, jala marloksaloksa halak marragean bahenonna; alai malua do sian tanganna ianggo angka on: Edom dohot Moab dohot angka parjolo ni halak Amon.\n11:42 Dung i surdukkononna ma tanganna tu angka luat, tano Misir pe ndang tagamon malua.\n11:43 Jala guru dok na do angka arta sian sere dohot sian perak, ro di saluhut arta hasudungan ni Misir; halak Kub pe dohot Kus mangihuthon angka bogasna.\n11:44 Alai tarsonggot do ibana bahenon ni barita angin, angka sian habinsaran dohot sian utara; jadi borhat ma ibana marmurukmuruk situtu naeng mangago dohot mangarendephon torop halak.\n11:45 Dung i pagohononna ma angka undungundung ni harajaonna di holangkolang ni dua laut, mardonokkon dolok inganan ni habadiaon na marmulia i; hape jumpang ma ajalna, jala ndang adong nanggo sahalak mangurupi ibana.


1 Musa 6 : 1 - 22 | Tinjakstar\nHome » 1 Musa » Bibel Toba » Padan Narobi » Rohani » Zona Batak » 1 Musa 6 : 1 - 22\nTINJAKSTAR 3/18/2017 12:28:00 AM 1 Musa, Bibel Toba, Padan Narobi, Rohani, Zona Batak\n1 Musa 6 : 1 - 22\n1 Musa 6:1\nJadi dung mamungka lam torop jolma i di tano on, jala tubuan boru nasida.\nDiririt angka anak ni Debata ma boru ni jolma, ala na uli do nasida, jala dibuat bahen jolmanasida guru pamillitnasida.\n1 Musa 6:3\nJadi ninna Jahowa ma: Ndang be uhum on ni Tondingku jolma i di haliluonnasida, ai roha daging do ibana, jala saratus duapulu taon na ma umurna.\n1 Musa 6:4\nAdong ma uju i angka Nepilim (pandobo) di tano on. Ai dung ditopot angka anak ni Debata angka boru ni jolma, adong ma huhut tubunasida, i ma angka na begu, angka baoa na tarbarita sian na robi.\n1 Musa 6:5\nAlai dung diida Jahowa, nunga lam deak hajahaton ni jolma di tano on, jala sai na jat na ma sude tubutubu dohot pingkiran ni rohanasida gonop ari.\n1 Musa 1 Musa 6:6\nJadi disolsoli Jahowa ma rohana, ala tinompana i jolma di tano on, jala lungun rohana.\n1 Musa 6:7\nDung i ninna Jahowa ma: Ripashononku ma sian tano on jolma na hutompa i, ro di pinahan dohot na manjirir, ro di pidong angka na martongatonga langit, ai nunga husolsoli bagingku ala na hutompa i nasida.\n1 Musa 6:8\nAlai asi do roha ni Jahowa ianggo marnida si Noak.\n1 Musa 6:9\nOn ma pinompar ni si Noak: Jolma na bonar jala na daulat roha do si Noak i maradophon donganna magodang, sai marparange mardonganhon Debata do si Noak i.\n1 Musa 6:10\nDung i ditubuhon si Noak ma anak tolu, si Sem, si Ham dohot si Japet.\n1 Musa 6:11\nAlai nunga marjea ianggo tano i maradophon Debata, jala nunga gok hajahaton tano i.\n1 Musa 6:12\nDung i ditingkir Debata ma tano i, jala ida ma, nunga marjea: Ai tung saluhut na mardaging paroa pangalahona di tano i.\n1 Musa 6:13\nJadi ninna Debata ma tu si Noak: Nunga ro ajal ni nasa na mardaging maradophon Ahu, ai nunga gok hajahaton tano on dibahen nasida. Onpe ripashononku ma nasida rap dohot tano on.\n1 Musa 6:14\nBahen ma di ho sada parau sian hau goper (marantibane), bahen ma marbilut parau i jala puli sian bagasan dohot sian balian.\n1 Musa 6:15\nSongon on ma singana bahenonmu: Tolu ratus elak unjur ni parau i, limapulu elak bohangna, jala tolupulu elak timbona.\n1 Musa 6:16\nBahen tartungkan ginjang sada pandiloan ni parau i, saelak timbona: Alai anggo pintu ni parau i tu lambungna bahen, jala tolu lampis bilutna bahen, sada di toru, sada di tongatonga, jala sada di ginjang.\n1 Musa 6:17\nAi ida, paroonku ma tu tano on aek na sumar laho mangaripashon nasa na mardaging, na marhosa hangoluan di bagasan, angka na di toru ni langit, asa tos hosa ni saluhut na di tano on.\n1 Musa 6:18\nAlai pajongjongonku ma padanhu dohot ho, bongotanmu ma parau i, ho dohot angka anakmu dohot jolmam dohot jolma ni angka anakmi rap dohot ho.\n1 Musa 6:19\nJala pamasuk ma tu bagasan parau i sapasang be sian nasa na mangolu, sian nasa na mardaging, tunggal dohot boruboru, asa mangolu rap dohot ho.\n1 Musa 6:20\nSian pidong masiboan mansamna, sian pinahan pe masiboan mansamna, sian nasa na manjirir di tano i, masiboan mansamna; sapasang be sian luhutna ro tu ho, asa mangolu.\n1 Musa 6:21\nAlai buat di ho sian nasa sipanganon, angka na tarpangan, jala papungu tu ho bahen bohalmu dohot bohalnasida.\n1 Musa 6:22\nDung i dibahen si Noak ma sude, songon na tinonahon ni Debata tu ibana, songon i dibahen.\n0 Response to "1 Musa 6 : 1 - 22"


Jeremia 26 | Alkitab TOBA\n← Jeremia 27\nJeremia 25 →\n26:1 Di mula ni harajaon ni si Joiakim, anak ni si Josia, raja sian Juda, ro ma hata on sian Jahowa, ninna ma:\n26:2 Songon on do hata ni Jahowa: Jongjong ma ho tu alaman ni joro ni Jahowa, jala hatahon ma tu saluhut isi ni angka huta ni Juda, angka na ro marsomba di bagasan joro ni Jahowa, saluhut hata angka naung hutonahon tu ho, sihatahononmu tu nasida; ndang jadi huranganmu, nanggo hata sisandok.\n26:3 Anggiat tung ditangihon nasida jala muba rohanasida, ganup sian dalanna na roa i, asa marpangulahi rohangku taringot tu hamagoan naung husangkap hian naeng bahenon tu nasida, ala hinaroa ni pambahenannasida.\n26:4 Dibahen i dohononmu ma tu nasida: Songon on do hata ni Jahowa, molo so ditangihon hamu ahu, asa marpangalaho di bagasan patikku, naung hulehon di jolomuna.\n26:5 Molo so ditangihon hamu hata ni angka naposongku, i ma panurirang angka na husuru tu hamu tibu hian tongtong, hape ndang olo hamu manangihon.\n26:6 Dibahen i bahenonku ma tu joro on songon naung hubahen tu Silo, jala huta on bahenonku gabe bura di saluhut bangso parbegu di atas tano on.\n26:7 Jadi dibege angka malim dohot angka panurirang ro di sandok bangso i si Jeremia mangkatahon angka hata i di joro ni Jahowa.\n26:8 Jadi dung tolhas dihatahon si Jeremia saluhut hata na tinonahon ni Jahowa hatahononna tu sandok bangso i, gabe ditangkup angka malim dohot panurirang dohot sandok bangso i ibana, angka ninna ma: Ingkon marutang hosa do ho!\n26:9 Boasa tung manurirangi ho marhitehite goar ni Jahowa, nimmu do: Bagas on ingkon gabe songon Silo, jala huta on tarulang sogot so adong pangisina nanggo sahalak? Jadi dirongom sandok bangso i ma si Jeremia di bagasan joro ni Jahowa.\n26:10 Jadi dung dibege angka induk ni Juda barita i gabe nangkok ma nasida sian bagas ni rajai laho tu joro ni Jahowa jala hundul nasida di pintu na imbaru na di joro ni Jahowa.\n26:11 Dung i didok angka malim dohot angka panurirang tu angka induk dohot tu sandok bangso i songon on: Patut marutang hosa baoa on, ai nunga manurirangi ibana dompak huta on, apala pinggolmuna sandiri umbegesa.\n26:12 Alai ninna si Jeremia ma tu sude angka induk dohot tu sandok bangso i songon on: Jahowa do marsuru ahu laho manurirangkon dompak joro on dohot dompak huta on sude hata, angka naung binegemuna i.\n26:13 On pe padenggan hamu ma dalanmuna dohot pambahenanmuna jala tangihon hamu soara ni Jahowa, Debatamuna i, asa marpangulahi roha ni Jahowa taringot tu hamagoan naung nilumbahonna i tu hamu.\n26:14 Alai anggo ahu, ida ma di bagasan tanganmuna do ahu; bahen hamu tu ahu manang dia na denggan dohot na sintong di rohamuna.\n26:15 Alai ingkon botoonmuna do, molo tung saut ahu dibunu hamu, ingkon marsapata tu hamu mudar na so marpipot dohot tu huta on dohot tu jolma pangisina i, ai tongon do Jahowa marsuru ahu tu hamu laho mangkatahon tu pinggolmuna saluhut angka hata on.\n26:16 Dung i ninna angka induk dohot sandok bangso i tu angka malim dohot tu angka panurirang: Ndang patut marutang hosa halak on, ai marhitehite goar ni Jahowa, Debatanta i ibana mangkatahon tu hita.\n26:17 Angkup ni hehe ma deba baoa sian angka sintua ni luat i angka ninna nasida ma tu sandok luhutan ni bangso i songon on:\n26:18 Si Mika, na sian Maressa manurirangi do di angka ari ni si Hiskia, raja ni Juda, jala ninna do tu sandok bangso Juda: Songon on do hata ni Jahowa Zebaot: Ingkon ninggala on sogot Sion songon hauma, jala Jerusalem gabe timbunan batu, jala dolok ojahan ni joro, gabe tombak na timbo.\n26:19 Beha huroha, nunga tung dibunu si Hiskia raja sian Juda dohot sandok Juda ibana alani? Nda lam mabiar do rajai mida Jahowa jala martangiang di adopan ni Jahowa? Jadi marpangulahi ma roha ni Jahowa taringot tu hamagoan naung nilumbahonna tu nasida; ia hita, tung bahenonta ma hamagoan bolon tu tondinta i?\n26:20 Angkup ni adong muse na jolo sahalak, na manurirangi marhitehite goar ni Jahowa, i ma si Uria anak ni si Semanya sian Kiriat Jearim, jala manurirangi ibana dompak huta on dohot dompak tano on, suang songon saluhut hata ni si Jeremia.\n26:21 Jadi dung dibege raja Joiakim dohot saluhut ulubalangna dohot saluhut induk hatana i, ditahi roha ni rajai ma naeng mambunu ibana. Dung dibege si Uria hata i gabe mabiar ibana laos maporus laho tu Misir.\n26:22 Dung i disuru raja Joiakim deba baoa tu Misir, i ma si Elnatan, anak ni si Akbor, dohot deba baoa donganna laho tu Misir.\n26:23 Angka na manogihon si Uria sian Misir, jala diboan ibana tu jolo ni raja Joiakim, na mambunu ibana marhitehite podang jala direongkon bangkena tu tanoman ni halak situan na torop.\n26:24 Alai anggo tangan ni si Ahikam, anak ni si Sapan, mandongani si Jeremia umbahen so sahat ibana tu tangan ni situan na torop i laho bunuonna.


17 Nia daane Judah guu hula dalia nia daane Simeon, gei digaula gu haga magedaa digau Canaan ala nogo noho i lodo di waahale Zephath. Digaula gu haga halauwa di waahale deelaa, gu oho di maa, gu haga ingoo di maa bolo Hormah.* Hormah: di ingoo deenei dono hadinga i nnelekai Hebrew boloo, “Gu oho” 18-19 Dimaadua gu hagamaamaa nia daane Judah, gei digaula gu hai mee gi nia gowaa gonduu. Gei digaula digi gumidia Gaza, Ashkelon be go Ekron, mo nia gowaa i ono daha. Digau Judah e deemee di hagabagi digaula gi daha, idimaa digau aanei ala e noho i tongotai la iai nadau kulumaa dauwa baalanga.\n*1.17: Hormah: di ingoo deenei dono hadinga i nnelekai Hebrew boloo, “Gu oho”


26℃ Blue Hotel Juhai Branch, Hohhot. Reservations online\nHome » Countries » China » Inner Mongolia » Hohhot » Saihan » 26℃ Blue Hotel Juhai Branch -\nBuilding 3, District 10 of Juhai, North of Xueyuan Street, Saihan, Hohhot (Show map)\nAvailability - 26℃ Blue Hotel Juhai Branch\nTo view prices and availability, please enter your dates. 26℃ Blue Hotel Juhai Branch\n26℃ Blue Hotel Juhai Branch - Accommodation\nRoom Amenities: Drying rack for clothing, Desk, Clothes rack, Wardrobe or closet\nBathroom: Toilet, Toilet paper, Hairdryer, Slippers, Shower\nHotel Facilities - 26℃ Blue Hotel Juhai Branch\nHotel Policies - 26℃ Blue Hotel Juhai Branch


14 II Kronika | Alkitab TOBA\nCategory Archives: 14 II Kronika\nAugust 19, 2008 · 21:44\n1:1 Dung i lam hot ma si Salomo, anak ni si Daud, di bagasan harajaonna i, ai Jahowa Debatana mandongani ibana dohot pasangaphon ibana gabe timbul situtu.\n1:2 Dung i ro ma hata ni si Salomo mandok tu sandok Israel, tu angka induk sisaribu halak dohot sisaratus, tu angka panguhum dohot tu partogi ni sandok Israel, angka induk marompuompu.\n1:3 Asa laho nasida, si Salomo ro di sandok luhutan i rap dohot ibana, manopot tambak pamelean na di Gibeon; ai disi do ojak undungundung parluhutan ni Debata, na pinauli ni si Musa, naposo ni Jahowa di halongonan.\n1:4 Alai anggo poti ni Debata, nunga diboan si Daud nangkok sian Kiriat Jearim tu inganan na pinadiri ni si Daud tusi; ai nunga dipagohon sada undungundung bahen ingananna di Jerusalem.\n1:5 Alai anggo langgatan tombaga na pinauli ni si Bezaleel, anak ni si Uri, tubu ni si Hur, laos disi do di adopan ni undungundung ni Jahowa; jala somal si Salomo dohot luhutan i mangalului Jahowa disi.\n1:6 Jadi mamele ma si Salomo disi di adopan ni Jahowa di atas langgatan tombaga na di jolo ni undungundung parluhutan i; dipelehon ma di atasna saribu pelean situtungon.\n1:7 Laos di borngin na sasada i tarida Debata di si Salomo, jala didok mandok ibana: Pangido ma manang aha silehononku tu ho.\n1:8 Dung i ninna si Salomo ma tu Debata: Nunga dibahen Ho asi ni roha godang tu damang, si Daud i, jala nunga dipabangkit Ho ahu gabe raja singkatna.\n1:9 On pe ale Debata Jahowa, sai pasintong ma bagabagami tu damang, si Daud i! Ai nunga sapala dipabangkit Ho ahu gabe raja gumomgom sada bangso, na tudoshon orbuk ni tano i toropna.\n1:10 Dibahen i sai lehon ma tu ahu hapistaran dohot parbinotoan, asa huboto marmeang muli songon na tama di adopan ni bangso on; ai tung ise ma na tuk manguhum bangsom on na sai balga i?\n1:11 Dung i ninna Debata ma tu si Salomo: Ala na songon i pangidoan ni roham, jala ndang dipangido ho hamoraon, angka arta, manang hamuliaon, manang hosa ni angka musum, manang ginjang ni umur; hapistaran tahe dohot parbinotoan pinangidom di ho, asa botoonmu manguhum bangsongki, naung hupampe ho gabe rajana.\n1:12 Dibahen i nunga hubasabasahon tu ho hapistaran dohot parbinotoan. Angkup ni lehononku do tu ho hamoraon dohot arta dohot hamuliaon na so dung adong tudosanna di manang ise raja angka na jumolo sian ho, manang sian pudim pe ndang adong tudosanna.\n1:13 Dung i mulak ma si Salomo sian tambak, sian adopan ni undungundung parluhutan na di Gibeon i tu Jerusalem, jala dirajai halak Israel.\n1:14 Dung i dipapungupungu si Salomo ma angka hureta dohot jolma parsihundul, pola saribu opat ratus hureta di ibana, jala sampulu dua ribu jolma parsihundul, angka na sinagihonna di bagasan angka huta hajongjongan ni hureta dohot di Jerusalem di lambung ni rajai.\n1:15 Dung i dipagodang rajai ma perak dohot sere di Jerusalem, hira doshon batu godangna; tole hau ares, hira antajau na tubu di tano pea godangna.\n1:16 Ianggo haroroan ni hoda angka na tu si Salomo sian Misir do, marrongkanrongkan angka saudagar ni rajai mangalap hoda i marhabanhaban, pajak hian ia argana.\n1:17 Mararga onom ratus sekkel perak sada hureta, diboan halak nangkok sian Misir, jala saratus limapulu sekkel arga ni sada hoda; laos songon i diboan nasida tu sude raja ni halak Het dohot halak Ram.\n1:18 Dung i disangkap si Salomo ma naeng pajongjong sada joro di Goar ni Jahowa dohot sada bagas ojahan ni habangsana.\n3:1 Dung i dipungka si Salomo ma pajongjong joro ni Jahowa di Jerusalem, di atas dolok Moria, naung pinatuduhon hian tu si Daud amana i, di inganan naung pinadiri ni si Daud hian di pardegean ni si Ornan, halak Jebusi i.\n3:2 Alai di bulan sipaha dua di suma paopattaonhon hinarajaonna i, dipungka rajai paulihon.\n3:3 Jala on do ojahan binahen ni si Salomo laho paulihon joro ni Debata: Unjurna onompulu asta, mangihuthon ungkuran na jolo, jala bohangna duapulu asta.\n3:4 Alai anggo emper na di adopan i, duapulu asta unjurna mangihuthon bohang ni joro i, ia timbona duapulu asta do; ianggo parbagasanna i dilampis do i dohot sere na pita.\n3:5 Joro ma balga i pe dilampis do i sian bagasan dohot hau sampinur, jala dilampis muse dohot sere palangki, jala diuhir tusi angka hau harambir dohot gabagaba.\n3:6 Jala dilohothon tu joro i batu angka na arga situtu bahen sipajagarjagar; alai anggo sere i, sere sian Parwaim do.\n3:7 Dilampis muse dohot joro i, angka gulanggulangna, tiangna, lobulobuna, dorpina, angka pintuna dohot sere jala diuhirhon angka rupa ni kerubim di dorpina.\n3:8 Dipauli huhut joro i inganan na songkal sahali, unjurna duapulu asta mangihuthon bohang ni joro i, jala bohangna pe duapulu asta do, jala dilampis do i dohot sere na pita, arga onom ratus talenta godangna.\n3:9 Jala dokdok ni angka labang pola limapulu sekkel sere, jala dilampis do angka bilut parginjang dohot sere.\n3:10 Dibahen huhut di bagasan joro, i ma na songkal sahali, dua kerubim, jadijadian ni pandakdak batu, jala dilampis do i dohot sere.\n3:11 Ia habong ni angka kerubim duapulu asta unjurna, ia bohang ni na sada lima asta unjurna, pola dais tu dorpi ni joro i, jala habongna na sadanari laos lima asta do, jala dais tu habong ni kerubim na sadanari.\n3:12 Jala habong ni kerubim na sada laos lima asta do, jala dais tu dorpi ni joro i; jala habongna na sadanari laos lima asta do, jala dais tu habong ni kerubim na asing.\n3:13 Jadi angka habong ni angka kerubim i mangerbang duapulu asta ganjangna; jala duansa jongjong di atas patna sandiri, jala bohinasida mandompakkon joro i.\n3:14 Dipauli huhut rimberimbe sada sian bonang na sinop dohot na tinubar dohot sian haen na halus, jala digorga angka rupa ni kerubim tusi.\n3:15 Dibahen huhut di adopan ni bagas i dua tiang, tolupulu lima asta ganjangna, jala uluna di atasna lima asta timbona.\n3:16 Dibahen huhut pinartaraoang songon jala dohot ranterante tu ulu ni tiang na di atasna i, dibahen muse saratus parbue ni hau dalimo, jala digantung tu taraoang i.\n3:17 Dung i dipajongjong ma angka tiang i di adopan ni joro, sada tu siamun, jala sada tu hambirang, jala dibahen do goar ni tiang na di siamun i Jakin, jala goar ni na di hambirang i Boas.\n5:1 Jadi sun ma sandok ulaon na binahen ni si Salomo tu joro ni Jahowa. Dung i diboan si Salomo ma tu bagasan saluhut ugasan na niuras ni amana si Daud ro di perak dohot sere dohot sude ulaula, jala dipeakkon tu bilut parpeopan arta di bagas ni Debata.\n5:2 Dung i dipaluhut si Salomo ma angka sintua ni Israel dohot sude induk ni halak Israel marmargamarga, ro di induk marompuompu tu Jerusalem, naeng boanonna nangkok poti parpadanan ni Jahowa sian huta ni si Daud, i ma Sion.\n5:3 Jadi marluhut ma tu jolo ni rajai nasa baoa di Israel di ari raya na di bulan sipaha pitu.\n5:4 Jadi dung marluhut sude sintua ni Israel, dihindat halak Lepi ma poti i.\n5:5 Dung i diboan nasida ma poti i nangkok, ro di undungundung parluhutan dohot sude ulaula ni habadiaon, angka na di undungundung i na sai laon; laos diboan angka malim dohot halak Lepi do angka i nangkok.\n5:6 Alai anggo raja Salomo ro di sandok luhutan ni halak Israel angka na marluhut di lambungna di adopan ni poti i, mamelehon angka birubiru dohot lombu, angka na so tarbilang manang taretong dibahen godangna.\n5:7 Jadi sahat ma diboan angka malim poti parpadanan ni Jahowa tu hajongjonganna, tu bilut partangiangan di joro i, tu bagasan bilut na songkal sahali, di toru ni habong ni kerubim na dua i.\n5:8 Ai dipaherbang kerubim na dua i do habongna na dua i tu atas hajongjongan ni poti i, laos dihungkupi kerubim na dua i do poti i ro di haluhaluna sian ginjang.\n5:9 Juruk do angka haluhalu i pola dapot idaon uluna sian bilut na badia i di adopan ni bilut partangiangan, alai ndang dapot idaon anggo sian ruar; laos disi do i rasirasa sadarion.\n5:10 Ndang adong agia aha di bagasan poti i, nda holan na dua lei batu, angka naung pineakkon ni si Musa tusi uju di Horeb, uju na binahen ni Jahowa parjanjian tu halak Israel, dung diparuar nasida sian tano Misir.\n5:11 Jadi dung ruar angka malim sian bilut na badia i (ai saluhut malim angka na disi nunga manguras be ndang be dijujur anggo pargansionna.\n5:12 Tole muse halak Lepi; angka parende i ro di sude angka na niuluhon ni si Asap, si Heman, si Jedutun ro di angka anaknasida dohot habaangginasida marpangkean haen na halus be, huhut mardongan sarune, arbap dohot biola, jongjong tungkan habinsaran ni langgatan, jala di lambungnasida saratus duapulu malim, angka na umpalu sarunena be.)\n5:13 Jadi hira sisada soara begeon halak na umpalu sarune dohot angka na marende laho mamuji dohot mandok mauliate tu Jahowa. Jadi dung dipangiar soara i binahen ni sarune, arbap dohot parhinaloan, angka na asing dohot binahen ni pamujimujon di Jahowa, ala pardengganbasa Ibana jala ro di salelenglelengna do asi ni rohana i, jadi ro ma ombun i manggohi joro ni Jahowa.\n5:14 Pola ndang manahan angka malim i jongjong marulaon na badia maradophon ombun i, ai hamuliaon ni Jahowa manggohi joro ni Debata.\nAugust 19, 2008 · 21:42\n7:1 Jadi dung sun na martangiangi si Salomo, madabu ma api sian banua ginjang mansudahon pelean situtungon dohot angka pelean sipotongon, jala hamuliaon ni Jahowa manggohi joro i.\n7:2 Pola ndang manahan angka malim i masuk tu bagasan joro ni Jahowa, ala gok hamuliaon ni Jahowa joro ni Jahowa.\n7:3 Jadi dung diida sude halak Israel madabu api i dohot hamuliaon ni Jahowa songgop tu joro i, manungkap be ma nasida tu tano di pantar, jala martangiang huhut mamujimuji Jahowa, ala pardengganbasa Ibana, jala ro di saleleng ni lelengna asi ni rohana i.\n7:4 Dung i dipelehon rajai rap dohot sandok bangso i angka pelean sipotongon di adopan ni Jahowa.\n7:5 Ia pelean sipotongon angka na pinelehon ni raja Salomo i, i ma duapulu dua ribu lombu dohot saratus duapulu ribu birubiru. Songon i ma panahathon ni rajai dohot sandok bangso i di joro ni Debata.\n7:6 Jongjong be angka malim i mangaradoti tohonannasida rap dohot halak Lepi umpalu parhinaloan ni Jahowa, naung pinauli ni raja Daud hian laho mamujimuji Jahowa, ala ro di salelenglelengna asi ni rohana i, huhut marendehon ende Psalmen angka na binahen ni si Daud; jala angka malim umpalu angka sarune patondong dohot nasida, jongjong do anggo sandok Israel.\n7:7 Dung i diuras si Salomo ma alaman parbagasan i na di adopan ni joro ni Jahowa; ai disi do dipelehon angka pelean situtungon dohot tabotabo ni angka pelean hamauliateon, ai ndang siat anggo tu langgatan tombaga na binahen ni si Salomo angka pelean situtungon dohot sipanganon ro di tabotabo.\n7:8 Dung i marari raya ma si Salomo uju i, pola pitu ari lelengna rap dohot sandok Israel, sada luhutan na bolon situtu, olat ni Hamat sahat ro di sunge Misir ro tusi.\n7:9 Tole paualuarihon disi ma mata ni ari raya i; ai panahathonna di langgatan pitu ari lelengna, ari raya i pe laos pitu ari lelengna.\n7:10 Tole paduapulutoluarihon di bulan sipaha pitu, dipamuli rajai ma bangso i tu undungundungna be, marlas ni roha be jala sonang ala sude na denggan, na binahen ni Jahowa tu si Daud, tu si Salomo pe dohot tu Israel, bangsona i.\n7:11 Jadi sun ma dibahen si Salomo joro ni Jahowa dohot bagas ni rajai; jala nasa esehesek na tubu di bagasan roha ni si Salomo laho pajongjong joro ni Jahowa dohot bagasna sandiri pe manjadi do.\n7:12 Ro muse Jahowa pataridahon dirina tu si Salomo bornginna i, jala ninna ma mandok ibana; nunga hutangihon tangiangmi, jala nunga hupillit inganan on di Ahu bahen joro pamelean.\n7:13 Ida ma, tung sura tarhinsu langit i hubahen, gabe ndang ro udan, manang molo hudokkon angka sihapor, asa suda gogo ni tano i panganonna, manang molo hudokkon ro begu antuk di tongatonga ni bangsongku.\n7:14 Ia dung dipaunduk bangsongku, na targoar tu Goarhu rohana, jala martangiang nasida, jala dilului Bohingku, jala mulak nasida sian dalannasida, angka na roa i, Ahu pe tangihononku do sian banua ginjang, jala marpamuati rohangku di dosanasida i, jala pamalumonku ma isi ni tanona.\n7:15 Antong ingkon tonggor matangku, jala tinggil pinggolhu tumangihon tangiang di inganan on.\n7:16 On pe nunga hupillit jala huparbadiai joro on, asa disi Goarhu ro di salelenglelengna; matangku pe dohot rohangku, ingkon disi do manatap ariari.\n7:17 Alai anggo ho, molo tung marparange ho di jolongku, suang songon amam si Daud i marparange, jala diulahon ho saluhut hombar tu na hutonahon i tu ho, jala diradoti ho aturanku dohot uhumhu.\n7:18 Jadi pahotonku ma habangsa ni harajaonmi, hombar tu naung huparbagabaga tu amam si Daud i, mandok songon on: Ndang jadi hurang di ho sada baoa panggomgomi di Israel.\n7:19 Alai molo tung marbalik hamu dohot manadingkon aturanku dohot tonangku, angka naung hupeakhon di jolomuna, pola hamu laho mangoloi angka debata sileban dohot marsomba tusi.\n7:20 Jadi ripashononku ma nasida sian tanongku, naung hulehon i tu nasida, jala joro on naung huparbadiai di Goarhu, padaoonku ma i sian jolo ni Bohingku, jala bahenonku nasida gabe pambuatan umpama dohot gabe alingalingan di tongatonga ni saluhut bangso.\n7:21 Ia joro on naung timbul sahali, pola tung longang roha ni ganup na mamolus sian i, huhut mandok: Boasa ulaning bahenon ni Jahowa songon i tu tano on dohot tu joro on?\n7:22 Dung i dohonon ni halak ma mangalusi: Ala na tinadingkonnasida i Jahowa, Debata ni ompunasida i, naung manogihon nasida ruar sian tano Misir, gabe marsitiopan nasida tu angka debata sileban, huhut marsomba tusi jala dioloi, ala ni do umbahen diparo Ibana luhut jea on tu nasida.\n9:1 Ia raja boruboru sian Saba, dung dibege barita ni si Salomo, ro ma nasida tu Jerusalem naeng masiujian dohot si Salomo marundangundang, mardongan parangan mansai tongam, tole unto, angka na mangusung na hushus marragamragam dohot sere mansai godang dohot mata intan. Jadi dung sahat nasida tu jolo ni si Salomo, dipaboaboa ma tu ibana saluhut na di bagasan rohana i.\n9:2 Jadi dipatorang si Salomo tu nasida sude sungkunsungkunna, jala ndang adong na buni nanggo sada sian roha ni si Salomo, na so pinatorangna tu nasida.\n9:3 Jadi dung diida raja boruboru sian Saba hapistaran ni si Salomo dohot bagas na pinaulina i.\n9:4 Tole sipanganon di mejana, tole partordingna hundul angka naposona, tole panagam ni angka parhaladona dohot pangkeannasida, tole angka sitahu anggurna dohot pangkeannasida, tole partanggaonna laho nangkok tu joro ni Jahowa, jadi hira na tarmali tondinasida.\n9:5 Laos didok ma mandok rajai: Sintong do hape barita i na hubege di luathu, taringot tu aturan binahenmi dohot taringot tu hapistaranmu.\n9:6 Ndang nian diparhatongon rohangku jolo barita i, paima ro ahu tuson, gabe diida matangku; hape ida ma, nanggo satongana ndang dibaritahon halak tu ahu sian hinagodang ni hapistaranmi; dilompoi hapistaranmi do barita na hubage i.\n9:7 Martua ma halak parhaladom, martua ma dohot angka naposom, angka na tongtong marhalado di adopanmu pabegebege hapistaranmu!\n9:8 Pinuji ma Jahowa Debatam, na marlomo ni roha mida ho laho pabangkithon ho tu atas habangsana, bahen raja singkat ni Jahowa Debatam! Ala holong ni roha ni Debatam mida Israel, naeng pahotonna do i ro di salelenglelengna, umbahen dipabangkit Ibana ho gabe raja gumomgom nasida, mangulahon uhum dohot hatigoran.\n9:9 Dung i dilehon boruboru i ma tu rajai saratus duapulu talenta sere dohot pamurpuri mansai godang dohot mata intan; ndang dung ro be pamurpuri na sai godang, songon na nilehon ni raja boruboru sian Saba tu raja Salomo.\n9:10 Tole muse angka naposo ni si Hiram rap dohot naposo ni si Salomo, angka na mamboan sere sian Opir, mamboan dohot hau jati dohot mata intan.\n9:11 Dung i didokkon rajai ma paulion sian hau jati angka handanghandang di joro ni Jahowa dohot di jabu ni rajai, tole angka hasapi dohot tulila di halak parende; ndang dung diida songon i mansam ni hau jati di tano Juda anggo nasailaonna i.\n9:12 Raja Salomo i pe dilehon do tu raja boruboru sian Saba sandok guru lomo ni rohana dohot pangidoanna, so padohot na binoannasida tu rajai. Dung i muli ma nasida tu tanona rap dohot angka naposona.\n9:13 Dokdok ni sere pe na ro tu si Salomo di bagasan sataon arga onom ratus onompulu onom talenta sere do.\n9:14 So padohot sere na dapotsa sian halak pangallung dohot sian partigatiga pansar dohot sian saluhut raja ni Arab dohot sian halak na mora di tano i angka na mamboan sohe sere dohot perak tu si Salomo.\n9:15 Dung i didokkon raja Salomo ma paulion dua ratus lombulombu sian sere na pinapita pola onom ratus sekkel sere di lampishon tu sada lombulombu.\n9:16 Dipauli huhut tolu ratus lombulombu parinse sian sere na pinapita, pola tolu ratus sekkel sere dilampishon tu sada parinse; tu bagasan jabu na di tombak Libanon angka i dipambahen rajai.\n9:17 Dung i didokkon rajai ma paulion sada habangsa na bolon sian gading, jala lampisanna do i dohot sere palangki.\n9:18 Onom do talha ni habangsa i jala sada sidegean ni pat sian sere lohot tu habangsa i, dua siradeon ni tangan angkupangkup be humaliang hundulani, jala dua suman ni singa jongjong di lambung siradeon i.\n9:19 Jongjong huhut disi sampulu dua suman ni singa di atas ni na onom talha i angkupangkup be. Ndang dung songon i dope hapandean ni halak manang di harajaon dia.\n9:20 Nang saluhut mangkuk panginuman ni raja Salomo sian sere do, jala saluhut ulaula ni jabuna di tombak Libanon sian sere na pinapita do, ai hira na so marguna do anggo perak di roha ni halak uju di tingki ni si Salomo.\n9:21 Ai angka kopal ni rajai angka na marlayar tu Tarsis rap dohot angka naposo ni si Hiram; sahali di bagasan tolu taon ro angka kopal Tarsis mamboan sere, perak, gading, bodat dohot angka pidong uo.\n9:22 Dung i tumimbul ma raja Salomo sian saluhut raja ni tano on taringot tu hamoraon dohot hapistaran.\n9:23 Nasa raja ni tano on tahe marsangkap naeng idaonna bohi ni si Salomo, naeng huhut begeonna hapistaranna naung nilehon ni Debata tu bagasan rohana.\n9:24 Jadi angka diboan be siluana gonop taon, i ma angka ulaula perak dohot sere dohot angka pangkean dohot sinjata marragamragam dohot pamurpuri, tole angka hoda hian dohot hoda na marsahe.\n9:25 Pola siat opat ribu hoda dohot hureta jongjong di bara pinauli ni si Salomo, jala sampulu dua ribu jolma parsihundul, angka na sinagihonna di bagasan angka huta hajongjongan ni hureta dohot di Jerusalem di lambung ni rajai.\n9:26 Jala marunduk tu rajai do sude angka raja olat ni batang aek Euprat sahat ro di tano ni halak Palistim, jala sahat tu partalpahan ni Misir.\n9:27 Dung i dipagodang rajai perak i di Jerusalem, hira doshon batu godangna, tole angka hau ares hira antajau na tubu di tano pea godangna.\n9:28 Ianggo haroroan ni hoda tu raja Salomo sian Misir do diboan halak dohot sian angka luat humaliang.\n9:29 Ia jamita angka na tinggal i dope sian si Salomo, angka na parjolo dohot parpudi, nda tarsurat do i di bagasan buku ni panurirang Natan dohot di bagasan buku panurirangon ni si Ahia sian Silo dohot di bagasan buku pangungkapon ni si Ido sinurirangkonna taringot tu si Jerobeam, anak ni si Nebat.\n9:30 Jadi opatpulu taon lelengna si Salomo mangarajai di Jerusalem gumomgom sandok Israel.\n9:31 Dung i monding ma si Salomo gabe top dohot angka ompuna, jala tartanom ibana di bagasan huta ni si Daud amana i. Jadi Rehabeam anakna i bangkit raja singkatna.


III MUSA 19 - BIBLE & BUKU ENDE ONLINE\n19:1 Dung i ro muse ma hata ni Jahowa tu si Musa songon on:\n19:2 Hatahon ma tu sandok luhutan ni halak Israel hata on: Ingkon badia hamu, ai na badia do Ahu, Jahowa, Debatamuna i!\n19:3 Ingkon ganup jolma pasangaphon inana dohot amana, jala ingkon radotanmuna angka ari Sabbathu, ai Ahu do Jahowa, Debatamuna i!\n19:4 Jala ndang jadi hamu mandompakkon angka ajiajian, jala ndang jadi hamu mambahen angka debata tuangan di hamu, ai Ahu do Jahowa, Debatamuna i!\n19:5 Jala tung sura hamu mamelehon sada pelean hamauliateon tu Jahowa, ingkon sian lomo ni rohamuna hamu mamelehon i.\n19:6 Alai ingkon laos di ari pamelehonmuna dohot marsogotna i hamu manganhon pelean i, alai anggo na tinggal i ro di ari patoluhon, ingkon tutungonmuna do i tu bagasan api.\n19:7 Tung sura adong na manganhon sian i di ari patoluhon, hagigian do i, ndang tarhalomohon.\n19:8 Jala manang ise na manganhon sian i, ingkon manginona tu ibana hajahatonna, ala na niramunanna habadiaon ni Jahowa, jala ingkon siaphononhon hosana sian tongatonga ni bangsona.\n19:9 Molo digotil hamu parbue ni tanomuna, ndang jadi suda gotilonmu duru ni haumamu jala ndang jadi jomputonmuna na marpisikpisik di panabianmuna.\n19:10 Parbue ni hau anggurmu pe ndang suda gotilonmu, jala unang pola papungupungu parbue na marpisikpisik di porlak anggurmu; ingkon pasombuonmu do i di halak na pogos dohot di halak dagang, ai Ahu do Jahowa, Debatamuna i!\n19:11 Ndang jadi hamu manangko, jala ndang jadi hamu margabus, jala ndang jadi hamu masipaotootoan.\n19:12 Jala ndang jadi hamu manolon na tutu marhitehite Goarhu, asa unang marlea bahenonmu Goar ni Debatam, ai Ahu do Jahowa.\n19:13 Ndang jadi rupaonmu donganmu manang doboonmu ugasanna, jala ndang jadi pogoonmu upa ni halak pangula, pola sahat ro di manogot.\n19:14 Ndang jadi buraanmu halak na nengel jala ndang jadi bahenonmu partuktuhan di jolo ni halak na mapitung, ingkon habiaranmu do Debatamu, ai Ahu do Jahowa.\n19:15 Ndang jadi papeolonmu uhum di paruhuman, ndang jadi hamu marnidanida bohi, palea halak na pogos, pasangap halak na sangap, ingkon marhite sian hatigoran uhumonmu donganmu.\n19:16 Ndang jadi ho mangalap manaruhon hata mangkata donganmu sabangso, jala ndang jadi ho hehe manindangi dompak mudar ni donganmu, ai Ahu do Jahowa.\n19:17 Ndang jadi hosomonmu donganmu di bagasan roham, alai ingkon marsipaingot ho tu donganmu, asa unang manean dosa ho ala ibana.\n19:18 Ndang jadi baloshononmu na jahat, jala ndang jadi marsunisunian roham tu anak ni bangsom, ingkon haholonganmu donganmu jolma songon dirim, ai Ahu do Jahowa.\n19:19 Ingkon radotanmuna do angka uhumhu; ndang jadi loasonmu pinahanmu tu na pulik mansam marbaringin, jala ndang jadi mardua ragam boni saburhononmu tu haumam jala ndang jadi pangkeonmu ulos na mardua mansam bonangna.\n19:20 Tung sura sampur sada baoa tu sada parompuan sonduhan naung oroan nian, alai ndang haru ditobus dope, manang ndang haru malua dope sian parhatobanan, ingkon rap linsingan do, alai ndang jadi mate nasida bunuon, ala so haru malua dope nasida.\n19:21 Alai ingkon boanon ni baoa i sada birubiru tunggal di Jahowa tu jolo pintu ni undungundung parluhutan i, bahen pelean parsalaanna urasna.\n19:22 Jala ingkon malim i mambahen pardenggananna marhite sian birubiru tunggal pelean parsalaan i di adopan ni Jahowa, ala dosa na binahenna i, jadi marpamuati ma roha ni Jahowa mida dosa na binahenna i.\n19:23 Ia dung masuk hamu tu bagasan tano i jala disuan hamu angka hau marragamragam tau sipanganon parbuena, ingkon hira na marhulup parbuena etongon ni rohamuna; ingkon tolu taon lelengna marhulup etongon ni rohamuna, ndang jadi panganonmuna.\n19:24 Alai anggo paopattaonhon ingkon badia saluhut parbuena i tau pujipujian tu Jahowa.\n19:25 Tole muse palimataonhon jadi ma panganonmuna parbuena i, asa lam tamba parbuena i di hamu; ai Ahu do Jahowa, Debatamuna i!\n19:26 Ndang jadi panganonmuna manang aha na marsaor mudar. Ndang jadi ulahononmuna partondungon manang parsibalikmataon.\n19:27 Ndang jadi marjambulan obuk ni ulum gorbangonmu, jala ndang jadi gansipanmu ujung ni janggutmu.\n19:28 Ndang jadi garianganmu dagingmu ala na mate ho, jala ndang jadi marsurat dagingmu marhite sian bosi na ginarahon, ai Ahu do Jahowa.\n19:29 Ndang jadi ramunanmu borum mangapoi mangulahon parmainanon, asa unang marmainan isi ni tano i, gabe gok hajahaton tano i.\n19:30 Ingkon radotanmuna do ari Sabbathu, jala pasangap hamu ingananku na badia i; ai Ahu do Jahowa.\n19:31 Ndang jadi hamu marbalik tu halak pangarunding manang tu halak partondung, ndang jadi hamu marsungkun tu nasida, asa unang ramun hamu bahenonnasida; ai Ahu do Jahowa, Debatamuna i.\n19:32 Ingkon hehe ho laos jongjong maradophon halak na ubanon, jala ingkon pasangaponmu do halak na tuatua, jala ingkon marhabiaran ho maradophon Debatam; ai Ahu do Jahowa.\n19:33 Tung sura maisolat sahalak dagang di lambungmu di tanomuna i, ndang jadi rupaonmu ibana.\n19:34 Songon sahalak sian hamu na tubu di tano i, ingkon songon i do nang halak dagang di tongatongamuna, ingkon haholonganmu do ibana songon dirim, ai halak dagang do nang hamu na jolo di tano Misir; ai Ahu do Jahowa Debatamuna i!\n19:35 Ndang jadi dabuonmuna uhum na geduk di paruhuman i, manang marhite sian asta, manang marhite sian timbangan, manang marhite sian solup.\n19:36 Ingkon hatian na sintong dohot batu timbangan na sintong dohot solup na sintong dohot bale na sintong masa di hamu; ai Ahu do Jahowa, Debatamuna i, na manogihon hamu ruar sian tano Misir.\n19:37 Dibahen i radoti hamu ma saluhut parentangku dohot uhumhu, jala ulahon hamu angka i; ai Ahu do Jahowa.


II Samuel 15 | Alkitab TOBA\nII Samuel 14 →\n15:1 Dung salpu angka i, didokkon si Absalom ma padirion di ibana hureta dohot angka hoda, angkupni limapulu halak, angka na paihutihut ibana.\n15:2 Hehe huhut sogot ganup manogot si Absalom laho jongjong tu lambung dalan tungkan bahal. Jadi ia adong ro halak na marparkaro laho manopot rajai mangido uhum, gabe dipangkulingi si Absalom, ibana, ninna ma: Sian huta dia do ho? Ia didok ibana: Sian sada huta di angka marga ni Israel do naposomon.\n15:3 Jadi didok si Absalom ma tu ibana: Ida ma, tingkos do nian parkarom jala bonar, alai ndang tagamon adong nanggo sahalak na manangihon alualum di jolo ni rajai.\n15:4 Angkup ni didok si Absalom ma: Iale inang, aut ahu ma nian dipabangkit halak gabe panguhum di tano on, asa ro tu jolongku ganup jolma na marparsalisian manang marparkaro, patingkosonku ma nian uhum tu ibana!\n15:5 Dung i molo adong jolma jumonok, naeng marsomba tu ibana, pintor disurdukkon tanganna manogu ibana huhut diumma.\n15:6 Sai songon i pangalahona dibahen si Absalom tu sandok Israel, angka na ro mangido uhum tu rajai; gabe songon i ditangko si Absalom roha ni halak Israel.\n15:7 Jadi dung salpu opat taon, ninna si Absalom ma mandok rajai: Ua loas ma ahu laho tu Hebron, asa hugarar bagabagangku, naung hubagabagahon tu Jahowa.\n15:8 Ai nunga marbagabaga hian naposomon uju maringan dope ahu di Gesur, di luat Ram, ningku do: Molo tung sonang ahu mulak togihonon ni Jahowa tu Jerusalem pasahatonku ma sada pelean tu Jahowa.\n15:9 Dung i ninna rajai ma mandok ibana: Antong laho ma ho mardamedame! Jadi borhat ma ibana laho tu Hebron.\n15:10 Alai nunga disuru si Absalom hian halak pangkahap tu saluhut marga ni Israel, maningtingkon: Molo dibege hamu soara ni sarune, dok hamu ma: Nunga bangkit raja si Absalom di Hebron!\n15:11 Alai dua ratus halak sian Jerusalem, angka na ginokkon hian sauduran dohot si Absalom sian tobok ni rohanasida, ai ndang dipabotoboto nasida agia aha taringot tu hata i.\n15:12 Nunga digokkon si Absalom hian nang si Ahitopel, halak Gilo i, panuturi ni si Daud, ro sian huta Gilo laho pasahathon angka pelean i. Jadi lam gomos ma parbulanon i halak situan natorop pe, lam torop do ro mandapothon si Absalom.\n15:13 Dung i ro ma sahalak siboan barita tu si Daud, ninna ma: Roha ni ganup halak Israel paihuthon tahi ni si Absalom.\n15:14 Dung i didok si Daud ma mandok naposona sudena, angka na rap dohot ibana di Jerusalem: Beta ma hita maporus, ai ndang tagamon adong haluaon di hita maradophon si Absalom. Hatop ma hita laho, asa unang rampohonna hita dison, jala marhinamago hita bahenonna, tabanonna dohot huta on marhitehite podang.\n15:15 Dung i ninna angka naposo ni rajai ma mandok ibana: Manang aha na pinangido ni roha ni rajai patupaon ni hami angka naposomon do!\n15:16 Dung i ruar ma rajai udur dohot sude isi ni bagasna, mardalan pat. Alai ditinggalhon rajai do sampulu parompuan pinarjolmana mangaramoti bagas i.\n15:17 Jadi dung ruar rajai dohot sude na torop i mardalan pat, sulon ma nasida di lambung bagas haroroan.\n15:18 Dung i saluhut naposona mamolus sian lambungna, ro di sude angka hupas dohot rundo dohot sude halak Gat, onom ratus halak toropna, angka na ro sian Gat mardalan pat, angka na mamolus sian adopan ni rajai.\n15:19 Dung i ninna rajai ma mandok si Ittai, halak Gat i: Boasa pola dohot ho mardalan udur dohot hami? Mulak ma anggo ho jala tinggal di lambung ni rajai, ai halak na pulik marga do ho, angkupni nambura bungkas ho sian ingananmu hian.\n15:20 Nantoari dope ho ro, tung patut ma togihononku ho sadarion maotaot rap dohot hami? Alai anggo ahu laho ma ahu manang dompak dia tarbahen ahu mardalan. Mulak ma anggo ho jala togihon mulak angka hahaanggim. Sai didongani asi ni roha dohot habonaron ma ho!\n15:21 Alai ninna si Ittai ma mangalusi rajai: Songon sintongna mangolu Jahowa mangolu dohot tuanku: Manang di inganan dia tuanku, nang laho mate, nang laho mangolu, ingkon disi do dohot naposomon.\n15:22 Dung i ninna si Daud ma mandok si Ittai: Antong beta ma mardalan rap dohot ahu! Jadi dohot ma si Ittai halak Gat, mardalan rap dohot sude halakna dohot sude anakkonna, angka na rap dohot ibana.\n15:23 Dung i sandok isi ni tano i masipangiar soarana be tumatangis, uju mamolus sude situan na torop i. Dung i ditaripari rajai ma sunge Kidron, taripar ma dohot sude situan na torop i manulus dalan na laho tu halongonan.\n15:24 Jadi ida ma, dohot do si Sadok ro di sude halak Lepi donganna, angka na mangusung poti parpadanan ni Debata, laos dipajongjong disi. Dung i dipelehon si Abiatar ma angka pelean situtungon, paima timpas sude situan na torop i ruar sian huta i.\n15:25 Alai ninna rajai ma mandok si Sadok: Boan ma mulak anggo poti ni Debata tu huta i! Molo tung jumpangan asi ni roha ahu maradophon Jahowa, sai togihononna do ahu mulak, asa pataridahon Ibana dohot inganan parmiananna tu ahu muse.\n15:26 Alai molo tung songon on hatana: Ndang lomo rohangku mida ho: Ida ma dison do ahu, sai dibahen ma tu ahu, hombar tu lomo ni rohana!\n15:27 Dung i didok rajai ma mandok malim Sadok: Nda paralatan do ho? Antong mulak ma ho tu huta i mardamedame rap dohot si Ahimas, anakmu dohot si Jonatan, anak ni si Abiatar; anakmuna na dua i ma donganmuna.\n15:28 Ida hamu ma, maimaima ma anggo ahu di hatariparan angka na laho tu halongonan, paima ro barita sian hamu laho palumba ahu.\n15:29 Jadi diboan si Sadok dohot si Abiatar ma poti ni Debata mulak tu Jerusalem, laos tinggal disi nasida.\n15:30 Dung i nangkok ma anggo si Daud tu dolok Jetun, nangkok huhut tumatangis jala martujung ibana, jala ndang marsarung patna; jala sandok na torop i na rap dohot ibana martujung be do laho nangkok huhut tumatangis.\n15:31 Jadi dung tarbortik tu si Daud didok halak: Dohot do si Ahitopel dongan ni halak angka na marbulan rap dohot si Absalom, ninna si Daud ma: Iale Jahowa sai sundati ma tahi ni si Ahitopel.\n15:32 Jadi dung sahat si Daud ro di punsu ni dolok i, marsomba ibana disi tu Debata, ida ma, ro ma si Husai halak Arki manomunomu ibana, marpangkean na sinansanan jala tano di atas uluna.\n15:33 Jadi ninna si Daud ma mandok ibana: Molo ho donganku mardalan paganda dokdokna di ahu do ho.\n15:34 Alai molo mulak ho tu huta i, jala dohononmu tu si Absalom: Naposom ma ahu, ale rajanami! Naposo ni amangmu do ahu anggo na sai laon, alai anggo nuaeng gabe naposom ma ahu, jadi tarselak ma bahenonmu tahi ni si Ahitopel dompak ahu.\n15:35 Angkup ni, nda si Sadok dohot si Abiatar, malim na dua i donganmu disi? Asa saluhut hata na binegem sian bagas ni rajai, ingkon paboaonmu tu malim Sadok dohot Abiatar.\n15:36 Ida ma, disi do rap dohot nasida anaknasida na dua i, Ahimas anak ni si Sadok dohot si Jonatan, anak ni si Abiatar; marhite sian nasida tarpaboaboa hamu tu ahu luhut hata na binegemuna i.\n15:37 Jadi sahat ma si Husai, aleale ni si Daud tu huta i, si Absalom pe ro do tu Jerusalem.


42 Gereja diserang di Mesir http www huffingtonpost… | Barangsiapa percaya kepada Anak, ia beroleh hidup yang kekal, tetapi barangsiapa tidak taat kepada Anak, ia TIDAK akan melihat hidup, melainkan MURKA Allah tetap ada di atasnya." Yoh 3:36\n42 Gereja diserang di Mesir http www huffingtonpost…\n42 Gereja diserang di Mesir\n2Tesalonika 1:3 Kami wajib selalu mengucap syukur kepada Allah karena kamu, saudara-saudara. Dan memang patutlah demikian, karena imanmu makin bertambah dan kasihmu seorang akan yang lain makin kuat di antara kamu, 1:4 sehingga dalam jemaat-jemaat Allah kami sendiri bermegah tentang kamu karena ketabahanmu dan imanmu dalam segala penganiayaan dan penindasan yang kamu derita: 1:5 suatu bukti tentang adilnya penghakiman Allah, yang menyatakan bahwa kamu layak menjadi warga Kerajaan Allah, kamu yang sekarang menderita karena Kerajaan itu. 1:6 Sebab memang adil bagi Allah untuk membalaskan penindasan kepada mereka yang menindas kamu 1:7 dan untuk memberikan kelegaan kepada kamu yang ditindas, dan juga kepada kami, pada waktu Tuhan Yesus dari dalam sorga menyatakan diri-Nya bersama-sama dengan malaikat-malaikat-Nya, dalam kuasa-Nya, di dalam api yang bernyala-nyala, 1:8 dan mengadakan pembalasan terhadap mereka yang tidak mau mengenal Allah dan tidak mentaati Injil Yesus, Tuhan kita.